als_Latn dik_Latn sag_Latn
Procesverbal datë 23.01.2011, ora 18:30
Drejton Mbledhjen: JOZEFINA ÇOBA TOPALLI – KRYETARE KUVENDI
Rendi i ditës: Shqyrtimi i kërkesës së një grupi deputetësh për ngritjen e një komisioni hetimor të Kuvendit për Hetimin e Veprimtarisë të Institucioneve Shtetërore, për zbulimin, identifikimin, përballimin, neutralizimin, pengimin dhe ndëshkimin e veprimit të organizuar kriminal, për dhunimin e institucioneve dhe përmbysjen e rendit Kushtetues në datën 21 janar 2011.
Të pranishëm:
Znj. Jozefina TOPALLI Kryetare Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Ardian TURKU Zëvendëskryetar Kuvendi
Z. Lefter KOKA Kryetar i Grupit Parlamentar “Lëvizja Socialiste për Integrim”
Mungojnë:
Z. Gramoz RUÇI Kryetar i Grupit Parlamentar të Partisë Socialiste
Z. Namik DOKLE Zëvendëskryetar Kuvendi
Të ftuar: Kryetarët e komisioneve të përhershme parlamentare: z. Ilir Rusmali, z. Fatos Beja, z. Leonard
Demi, z. Edmond Spaho, z. Jemin Gjana.
Mungojnë: znj. Valentina Leskaj, znj. Ermelinda Meksi, z. Et’hem Ruka
HAPET MBLEDHJA
Jozefina Topalli: Mirmbrëma të gjithëve. Sot kam thirrur përsëri një Konferencë Kryetarësh, e cila pason të djeshmen, gjatë së cilës diskutuam mbi demostratat e dhunshme mbi rrethimin e Kryeministrisë dhe tentativës për puç shteti. Sot Konferenca është mbledhur në përputhje me rregulloren për diskutimin e një projektvendimi për ngritjen e një komisioni hetimor të Kuvendit për hetimin e veprimtarisë të institucioneve shtetërore për zbulimin identifikimin, përballimin, neutralizimin, pengimin dhe ndëshkimin e veprimit të organizuar kriminal, për dhunimin e institucioneve dhe dhunimin e rendit kushtetues në datën 21 janar 2011. Në bazë të Rregullores së Kuvendit, Kryetari i Kuvendit mbledh Konferencën e Kryetarëve për të diskutuar mbi iniciativën e nismëtarëve, përbërjen e komisionit dhe caktimin e datës të miratimit në Kuvend. Kërkesa paraqitet për miratim në seancën plenare më të afërt dhe brenda 7 ditëve komisioni fillon punën.
Iniciatorët kanë depozituar projektvendimin, përbërjen e komisionit; Eduard Halimi, Gent Strazimiri, Mesila Doda, Enkeled Alibeaj, Viktor Gumi, Fatos Hoxha. Bashkëngjitur është relacioni shoqërues dhe mbi 38 firma të deputeteve nismëtarë. Kërkesat formale juridike janë të plotësuara. Urdhëroni z. Patozi!
Astrit Patozi: Falemnderit znj. Kryetare. Duke patur parasysh që gjithë krieteret formale juridike janë të plotësuara, në respekt të çdo neni të rregullores, por edhe në respekt të situatës së vështirë që institucionet e këtij shtetit kaluan nën një grusht shtetit të mbetur në tentativë, mendoj që seanca më e afërt të jetë sot. Ne menjëherë të ushtrojmë gjithë funksionet tona kushtetuese si Kuvend i Shqipërisë në mënyrë që të dalin përgjegjësitë për gjithë ato institucione që vepruan keq apo që nuk vepruan fare në parandalimin e këtij grushti shteti. Mendoj se retorika në të tilla raste është tërësisht e panevojshme dhe se ky komision duhet të fillojë menjëherë misionin e tij sipas vendimit që do të marrë Kuvendi.
Jozefina Topalli: Ju falemnderit. Urdhëroni z. Turku!
Ardian Turku: Unë jam dakord me propozimin e bërë për ngritjen e këtij komisioni hetimor. Ashtu siç thashë edhe në mbledhjen e djeshme ajo që ndodhi ishtë një ngjarje shumë e rrezikshme që cënoi rendin kushtetues. Në raste të tilla Parlamenti duhet të veprojë në përputhje me rregulloren.
Jozefina Topalli: Ju falemnderit. Urdhëroni z. Gjana!
Jemin Gjana: Jam dakord. Nuk kam ndonjë gjë për të shtuar.
Jozefina Topalli: Ju falemnderit. Urdhëroni z. Spaho!
Edmond Spaho: Unë jam një nga firmëtarët e kërkesës. Ngjarja e ndodhur është shumë e rëndë dhe e ka të domosdoshme hetimin nga Parlamenti, pasi prej tij burojnë gjithë institucionet e tjera. Komisioni duhet krijuar pa humbur kohë.
Jozefina Topalli: Ju falemnderit z. Spaho. Urdhëroni z. Koka!
Lefter Koka: Jam dakord me ngritjen e këtij komisioni. Ngjarja është shumë e rëndë. Do të doja që pjesë e komisionit të ishte edhe Partia Socialiste dhe të ishin aktivë, në mënyrë që të mos përsëriten më raste të kësaj natyre.
Jozefina Topalli: Ju falemnderit. Ju vë në dijeni se z. Ruçi nuk e ka hapur edhe sot celularin, ndërsa z. Dokle ka thënë: jam duke u kthyer nga Gjirokastra. Në këto kushte jemi. Urdhëroni z. Rusmali?
Ilir Rusmali: Znj. Kryetare, ashtu siç e thatë dhe Ju, kjo nismë plotëson kriteret formale juridike të firmave, madje ka më tepër seç duhen. Ka një objekt të përcaktuar qartë dhe krejtësisht në përputhje me Kushtetutën për objektin e veprimtarisë së komisioneve hetimore, kërkesa po ashtu është plotësisht në përputhje me vendimet e Gjykatës Kushtetuese që kanë trajtuar objektin e veprimtarisë së komisioneve hetimore. Sigurisht që është në përputhje me ligjin përkatës për funksionimin e komisioneve hetimore. Nga kjo pikëmapje ne nuk kemi çfarë ti shtojmë apo kontestojmë një nisme të tillë. Ajo është në përputhje me Kushtetutën dhe me ligjin, kështu që krijimi i komisionit bëhet menjëherë. Unë jam plotësisht dakord me propozimin e kryetarit të grupit parlamentar që seanca të mblidhet sot dhe të miratohet ngritja e këtij komisioni.
Në fund të fundit ne jemi organ që kemi detyra të rëndësishme për mbrojtjen e rendit kushtetues. Ne nuk jemi organ i zbatimit të ligjit, por ne jemi organ ligjvënës dhe kontrollues i organeve të zbatimit të ligjit. Detyra jonë primare është të jemi në front të mbrojtjes së rendit kushtetues. Ne për Kushtetutën jemi betuar dhe sot është dita për ta mbajtur këtë betim.
Astrit Patozi: Unë doja të shtoja se, në rast se ne do të ishim në kushte të tjera, seanca e radhës do të ishte ditën e enjte. Ne nuk jemi në situatë normale për shkak se ka ndodhur një grusht shteti i cili për fat të mirë mbeti në tentativë. Parlamenti nuk ka asnjë arsye të presë ditën e enjte. Pra seanca e të enjtes duhet të zhvillohet sot në mënyrë që ky komision të ngrihet sot, dhe të fillojë menjëherë punën e tij.
Jozefina Topalli: Atëherë, Konferenca a është dakord që mbledhja e seancës plenare të parashikuar për ditën e enjte të zhvillohet sot dhe ditën e enjte nuk do të ketë seancë? (Të gjithë shprehen dakord). Në kushtet kur Kryeministria është e rrethuar, sulmuar, goditur me qëllim për të hyrë brenda dhe ër të rrëzuar një qeveri demokratike, në kushtet kur banditët dhe kriminelët për 5 orë rresht kërkonin të hynin në Kryeministri duke përdorur të gjitha mjetet e ndoshta duke kërkuar të vrisnin edhe Kryeministrin, Kuvendi ka përgjegjësi jashtëzakonisht të mëdha, kështu që më thoni cila është ora më e përshtatshme për tu mbledhur. Ne s’kemi kohë për të humbur, jemi në një situatë emergjente.
Astrit Patozi: Unë propozoj orën 19.30.
Jozefina Topalli: Jemi të gjithë dakord me orën 19.30? (Të gjithë shprehen dakord me ngritjen e dorës).
Konferenca bie dakord që seanca të zhvillohet sot në orën 19.30. Të enjten e ardhshme të mos ketë seancë plenare. Seanca e sotme do të fillojë me diskutimin për situatën dhe në bazë të Kushtetutës dhe Rregullores, më pas, të shqyrtojë kërkesën për ngritjen e komisionit hetimor e më pas të votojë këtë kërkesë.
Kuvendi gjithashtu do të shqyrtojë një projektrezolutë të Kuvendit të paraqitur nga një grup deputetësh.
Ju falemnderit.
Mbledhja deklarohet e mbyllur.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn szl_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn